ลงพื้นที่ตรวจสอบสร้างถนน-พลังงานขยะ
เมื่อเวลา 11.00 น. วันที่ 7 ต.ค. ร.ต.ต.พงศกร มีพันธุ์ เจ้าหน้าที่สอบสวนอาวุโส สำนักตรวจสอบจริยธรรมและกิจการพิเศษ สำนักงานผู้ตรวจการแผ่นดิน ได้ลงพื้นที่ตรวจสอบติดตามกรณีชาวบ้านทำหนังสือร้องเรียนให้ตรวจสอบการก่อสร้างถนนคอนกรีตที่ทาง อบจ.พิษณุโลก สร้างเข้าไปกลางทุ่งนาบ้านหมู่ 7 ต.บ้านป่า และคัดค้านการก่อสร้างโรงงานไฟฟ้าพลังงานขยะ พื้นที่หมู่ 7 ต.บ้านป่า อ.เมือง พิษณุโลก โดยมีนายพงษ์พัฒน์ วงศ์ตระกูล ปลัดจังหวัดพิษณุโลก เป็นประธานในที่ประชุมชี้แจง พร้อมด้วยนายอนันต์ พรหมดนตรี ผู้อำนวยการสำนักงานทรัพยากรธรรมชาติและสิ่งแวดล้อมจังหวัด พิษณุโลก นายสมหวัง ปารสุขสาร ผู้อำนวยโครงการส่งน้ำเขื่อนแควน้อยบำรุงแดน นางสุพรทิพย์ พันธุ์เพชร นายกองค์การบริหารส่วนตำบลบ้านป่า ตัวแทนจาก องค์การบริหารส่วนจังหวัดพิษณุโลก และตัวแทนสำนักงานอุตสาหกรรมจังหวัด โดยมีกำนัน ผู้ใหญ่บ้าน ตัวแทนชาวบ้าน ต.ดอนทอง และ ต.บ้านป่า อ.เมือง พิษณุโลก เข้าร่วมประชุมที่ อบต.บ้านป่า,หลังเสร็จสิ้นการประชุม ร.ต.ต.พงศกรเปิดเผยว่า ตามที่ชาวบ้าน ต.บ้านป่า และ ต.ดอนทอง ได้ยื่น หนังสือร้องเรียนกับตนที่ อบต.สมอแข เมื่อวันที่ 2 ก.ย.58 คัดค้านการสร้างโรงงานไฟฟ้าพลังงานขยะ บนพื้นที่ 64 ไร่ ซึ่งอยู่ด้านหลังวัดบ้านป่าประมาณ 2 กิโลเมตร และให้ตรวจสอบการก่อสร้างถนนคอนกรีต ของ อบจ.พิษณุโลก ที่สร้างทับคลองซอยของชลประทาน เข้าไปในกลางทุ่งนาอย่างผิดปกติวิสัยนั้น วันนี้จึงได้ เชิญหน่วยงานที่เกี่ยวข้องมาชี้แจง และตอบข้อสงสัย ให้กับตัวแทนชาวบ้านที่ร้องเรียน เนื่องจากชาวบ้านยัง สงสัยการขัดแย้งของข้อกฎหมายในหลายจุด โดยเฉพาะ พื้นที่จำนวน 64 ไร่ ที่จะก่อสร้างโรงงานเป็นพื้นที่ สีเขียว ที่กำหนดให้เป็นพื้นที่อนุรักษ์ชนบทและเกษตรกรรม ไม่เหมาะในการก่อสร้างโรงงานฯ,และที่สำคัญในที่ประชุมวันนี้ ได้รับการยืนยัน จากผู้อำนวยโครงการส่งน้ำเขื่อนแควน้อยบำรุงแดน ว่า พื้นที่ที่จะทำการก่อสร้างโรงงานไฟฟ้าพลังงานขยะ อยู่ในเขตพื้นที่ชลประทานของเขื่อนแควน้อยบำรุงแดน จริง หากสร้างโรงงานดังกล่าวก็จะมีผลกระทบต่อคลองน้ำสาขาจากเขื่อนแควน้อยบำรุงแดน ที่ล้อมรอบอยู่ถึง 3 ด้านอย่างแน่นอน ร.ต.ต.พงศกรกล่าว ต่อว่า ตนในฐานะตัวแทนจากสำนักผู้ตรวจการแผ่นดิน ได้มาฟังคำชี้แจงของชาวบ้าน และหน่วยงานราชการ ต่างๆ เพื่อรวบรวมข้อมูลข้อเท็จจริงทั้งหมด เบื้องต้นทราบว่าจะมีการจัดประชุมชี้แจงทั้งหน่วยงานราชการ บริษัท อีโค เวสท์ แมนเนจเม้นท์ จำกัด พร้อมด้วย ชาวบ้านผู้เกี่ยวข้องเพื่อหาข้อสรุปว่าจะเดินหน้าก่อสร้างโรงงานไฟฟ้าพลังงานขยะในพื้นที่ หรือต้องยุติการก่อสร้างต่อไป.
เมื่อเวลา 11.00 น. วันที่ 7 ต.ค. ร.ต.ต.พงศกร มีพันธุ์ เจ้าหน้าที่สอบสวนอาวุโส สำนักตรวจสอบจริยธรรมและกิจการพิเศษ สำนักงานผู้ตรวจการแผ่นดิน ได้ลงพื้นที่ตรวจสอบติดตามกรณีชาวบ้านทำหนังสือร้องเรียน 
ก่อสร้างถนนคอนกรีต,โรงไฟฟ้าพลังงานขยะ,พิษณุโลก,คัดค้าน,ก่อสร้างโรงงานไฟฟ้าพลังงานขยะ,พงศกร มีพันธุ์,ชาวบ้าน,ร้องเรียน,ข่าว,ข่าวภูมิภาค,ไทยรัฐฉบับพิมพ์